**Informācija masu medijiem**

Rīgā, 2015. gada 30. jūnijā

**Projekts: Mentoringa programma trešo valstu pilsoņiem**

Noslēgusies mentoringa programma trešo valstu pilsoņiem. Programmas mērķis bija iesaistīt trešo valstu pilsoņus, kā arī nepilsoņus piedalīties pilsoniskās aktivitātēs un veidot iniciatīvas grupas un biedrības jaunu imigrantu interešu apzināšanai un pārstāvībai.

Programmai tika atlasīti dalībnieki no trešajām (ne-ES) valstīm. Dalībniekiem bija jābūt nodarbinātiem pastāvīgā darbā vai studijās, kā arī ar pilsonisko aktivitāšu vai brīvprātīga darba pieredzi. Programmā veiksmīgi piedalījās astoņi dalībnieki no Krievijas, Nigērijas, Ēģiptes, Tadžikistānas un Gruzijas, kas Latvijā jau nodzīvojuši no pāris mēnešiem līdz sešpadsmit gadiem.

Programmas ietvaros tika strādāts pie topošo līdzdalības mentoru kapacitātes celšanas un dalībnieku projektu attīstīšanas. Divu mēnešu apmācību laikā mentori apguva prasmes projektu attīstībā, mentoringa pieejā, kursu par pilsoniskās līdzdalības iespējām un brīvprātīgo darbu Latvijā, kā arī apmeklēja līderības treniņus un debašu darbnīcu. Apmācību noslēgumā divas nedēļas tika veltītas mentoru individuālo projektu attīstīšanai, kas tika vērsti uz trešo valstu piederīgo, kas dzīvo Latvijā ar uzturēšanās atļaujām, un nesen naturalizēto pilsoņu un nepilsoņu pilsoniskās un sabiedriskās aktivitātes veicināšanu.

Programmas noslēgumā tika īstenoti četri dalībnieku projekti. Aleksejs Anisimovs izveidoja blogošanas platformu “Migrantu Balss” (<http://voiceofmigrants.eu>), kurā imigranti var dalīties ar saviem stāstiem, lai mazinātu aizspriedumus pret jaunpienācējiem Latvijas sabiedrībā. “Migrantu Balss” izpelnijās arī mediju uzmanību un 26. jūnijā tika publicēts raksts žurnāla “Ir” portālā: <http://www.irir.lv/2015/6/26/migrantu-balss-ieskanas-interneta>.

Ilkhom Khalimzoda, savukārt, vēlējās veicināt imigrantu piederības sajūtu Latvijai un novadīja vizītes uz valsts institūcijām studentiem un skolēniem no ne-ES valstīm, kas dzīvo Latvijā. Elena Ozola izveidoja pasākumu ar mērķi informēt un izglītot par ES pilsonības, identitātes, tiesību un pienākumu jautājumiem. Elenē Žoržoliāni fokusējās tieši uz iebraucējiem no Gruzijas, rīkojot informatīvu vakaru par to, ko pirms pārvākšanās ir nepieciešams zināt par Latvijas likumdošanu. Elenē pasākumā tika akcentēta problēma, ka trešo valstu piederīgajiem studentiem ir grūti pārvarami šķēršļi mācību vīzu noformēšanai.

**Lai iegūtu papildu informāciju par projektu, lūdzu, sazinieties ar Mariju Golubevu, PROVIDUS pētnieci pa tālruni 67039261 vai e-pastu** [**marija.golubeva@providus.lv**](mailto:marija.golubeva@providus.lv)

Plašāka informācija par projektu, kura ietvaros realizēta Mentoringa programma, pieejama mājas lapā: <http://providus.lv/article/daudzpusigi-risinajumi-sabiedribas-izglitosanai-un-integracijai-3>

*Pasākums tiek organizēts projekta „Integrācijas politika: Kurš iegūst? Indikatoru attīstīšana un izmantošana integrācijas debatēs” ietvaros, ko Latvijā ievieš Domnīca PROVIDUS un ko līdzfinansē Eiropas Savienība, kā arī projekta „Daudzpusīgi risinājumi sabiedrības izglītošanai un integrācijai – 3” ietvaros. Šo projektu īsteno biedrība „Patvērums „Drošā māja”’ sadarbībā ar biedrību „Sabiedriskās politikas centrs PROVIDUS”. Projektu (līdz)finansē Eiropas Savienība. Projekta "Daudzpusīgi risinājumi sabiedrības izglītošanai un integrācijai – 3" īstenošana tiek līdzfinansēta 75% apmērā no Eiropas Trešo valstu valstspiederīgo integrācijas fonda un 25% apmērā no valsts budžeta līdzekļiem. Pasākums tiek rīkots arī ar atbalstu no Eiropas Savienības programmas Eiropa pilsoņiem. Par pasākuma saturu atbild biedrība „Sabiedriskās politikas centrs PROVIDUS”.*